ประกาศศูนย์อำนวยการแก้ไขสถานการณ์ฉุกเฉิน เรื่อง ห้ามการใช้เส้นทางคมนาคมหรือการใช้ยานพาหนะ
ประกาศศูนย์อำนวยการแก้ไขสถานการณ์ฉุกเฉิน
ประกาศศูนย์อำนวยการแก้ไขสถานการณ์ฉุกเฉิน
เรื่อง
ห้ามการใช้เส้นทางคมนาคมหรือการใช้ยานพาหนะ[๑]
 

ตามที่ได้มีประกาศสถานการณ์ฉุกเฉินที่มีความร้ายแรง
ในเขตท้องที่กรุงเทพมหานคร จังหวัดนนทบุรี จังหวัดสมุทรปราการ จังหวัดปทุมธานี
จังหวัดเชียงใหม่ จังหวัดเชียงราย จังหวัดขอนแก่น จังหวัดอุดรธานี
จังหวัดอุบลราชธานี และจังหวัดนครราชสีมา แล้วนั้น

เพื่อให้สามารถแก้ไขสถานการณ์ฉุกเฉินให้ยุติได้โดยเร็ว
และป้องกันมิให้เกิดเหตุการณ์ร้ายแรงมากขึ้น
จึงมีความจำเป็นต้องควบคุมการใช้เส้นทางคมนาคม หรือการใช้ยานพาหนะ
อาศัยอำนาจตามข้อ ๓ แห่งข้อกำหนด ออกตามความในมาตรา ๙
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
หัวหน้าผู้รับผิดชอบในการแก้ไขสถานการณ์ฉุกเฉิน จึงออกประกาศกำหนดดังนี้

ข้อ
๑
ห้ามการใช้เส้นทางคมนาคมหรือการใช้ยานพาหนะใด ๆ เข้าหรือออก
ในเส้นทางที่กำหนด เว้นแต่จะได้รับอนุญาตจากพนักงานเจ้าหน้าที่ ในเส้นทางต่อไปนี้
ก.
ถนนพิษณุโลก ตั้งแต่ สะพานชมัยมรุเชษฐ์ ถึงแยกสวนมิสกวัน
ข.
ถนนราชดำเนินนอก คู่ขนานด้านใน ตั้งแต่ แยกสวนมิสกวัน ถึงแยกสะพานมัฆวานรังสรรค์
ค.
ถนนลูกหลวง ตั้งแต่ แยกสะพานมัฆวานรังสรรค์ ถึง แยกเทวกรรมรังรักษ์
ง.
ถนนนครปฐม ตั้งแต่ แยกเทวกรรมรังรักษ์ ถึง สะพานชมัยมรุเชษฐ์

ข้อ
๒ ผู้ใดฝ่าฝืน ข้อห้ามตามประกาศนี้
ต้องระวางโทษจำคุกไม่เกินสองปี หรือปรับไม่เกินสี่หมื่นบาท
หรือทั้งจำทั้งปรับ ทั้งนี้
ตามที่บัญญัติไว้ในมาตรา ๑๘ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘

ข้อ
๓
ให้หัวหน้าผู้รับผิดชอบในการแก้ไขสถานการณ์ฉุกเฉิน หรือผู้ที่ได้รับมอบหมาย
ซึ่งเป็นพนักงานเจ้าหน้าที่ ชั้นสัญญาบัตร
หรือเทียบเท่าเป็นผู้ดำเนินการตามประกาศนี้

ข้อ
๔ ประกาศกำหนดนี้ให้ใช้บังคับ
ตั้งแต่วันที่ ๖ สิงหาคม พ.ศ. ๒๕๕๓ เวลา ๒๐.๐๐ นาฬิกา เป็นต้นไป


ประกาศ ณ วันที่ ๖
สิงหาคม พ.ศ. ๒๕๕๓
พลเอก อนุพงษ์ เผ่าจินดา
หัวหน้าผู้รับผิดชอบในการแก้ไขสถานการณ์ฉุกเฉิน
















ปริยานุช/ผู้จัดทำ
๒๐ สิงหาคม ๒๕๕๓

ณัฐวดี/ตรวจ
๒๐ สิงหาคม ๒๕๕๓

















[๑] ราชกิจจานุเบกษา
เล่ม ๑๒๗/ตอนพิเศษ ๙๖ ง/หน้า ๖๔/๑๐ สิงหาคม ๒๕๕๓